उन्नाव। पहले संपर्क क्रांति एक्सप्रेस में लूट, उसके बाद ओएचई लाइन के तार काटा जाना। एक माह के भीतर दो घटनाएं पुलिस की कार्यशैली पर प्रश्नचिह्न लगाने को काफी हैं। ऐसी घटनाओं की पुनरावृत्ति न हो इसके लिए रेलवे ट्रैकों पर गश्त बढ़ा दी गई है। सूरज ढलते ही प्रमुख प्वाइंटों पर सिपाहियों की तैनाती कर दी गई है। इसके अलावा घटनास्थल के आसपास काफी संख्या में सिपाहियों को तैनात किया गया है। सूत्रों की मानें तो आरपीएफ सिपाहियों को पूरी रात रेलवे ट्रैकों का सघन निरीक्षण करने के निर्देश दिए गए हैं। उधर 24 घंटे के बाद भी तार कटर गिरोह का पुलिस सुराग नहीं लगा सकी है। आरपीएफ इंस्पेक्टर संजय गुप्ता ने बताया कि रेलवे पुलिस के पास आईपीसी की कोई धारा नहीं है। इसलिए ऐसे मामले सिविल पुलिस को दिए जाते हैं। यदि कोतवाली पुलिस मुकदमा दर्ज नहीं करती है तो उच्चाधिकारियों के माध्यम से मामला पंजीकृत कराया जाएगा।